**I. ОТЧЕТ ПО ИЗПЪЛНЕНИЕ НА ПРОГРАМАТА ЗА УПРАВЛЕНИЕ НА ДЕЙНОСТИТЕ ПО УПРАВЛЕНИЕ НА ОТПАДЪЦИТЕ В ОБЩИНА ПОРДИМ ЗА 2021 ГОД.** /*Приет с Решение №377/16.03.2022 г. на заседание на Общински съвет – гр. Пордим на 16.03.2022 г.*/

Във връзка с изискванията на екологичното законодателство и чл. 52, ал. 1 от Закона за управление на отпадъците (ЗУО) е изготвена и приета Програма за управление на дейностите по отпадъците, формирани на територията на Община Пордим, която е в съответствие с Програмата за опазване на околната среда с период на действие 2016 – 2020 година. Програмата е приета с Решение №76 на Общински съвет гр. Пордим по точка шеста от Протокол №7 от 26.02.2016 год. Тя цели да се постигне високо ниво на защита на околната среда в Община Пордим, установяването на ефективна и екологосъобразна система за съвременно управление на отпадъците, чрез повишаване на разделното събиране и рециклирането на отпадъците в Общината.

Съгласно чл. 52, ал. 9 от Закона за управление на отпадъците, Кметът на Общината ежегодно внася в Общински съвет отчет за изпълнението на Програмата за управление на дейностите по отпадъците, формирани на територията на Община Пордим и го изпраща на Регионалната инспекция по околната среда и водите – гр. Плевен.

Отчетът обхваща съвкупността от застъпените в Общината дейности, свързани с третирането на отпадъците.

1. За постигане на основните принципи на програмата – чиста и здравословна среда в населените места в Общината, в домовете, в обществените заведения, на работните места Община Пордим продължава да предоставя услугата сметосъбиране и сметоизвозване на битови отпадъци във всички населени места в Общината. Дейността се осъществява посредством един автомобил „Мерцедес” с регистрационен №ЕН7066ВТ и един автомобил „Исузо” с регистрационен №ЕН7030НР. За сметосъбиране и сметоизвозване в общината през 2021 г. са изразходвани 137 264,00 лв.

Съгласно Заповед №СБР-03-193/27.12.2019 г. на Кмета на Община Пордим, кметовете на населените места и Кметските наместници на с. Катерица и с. Борислав от община Пордим трябва да подписват протокол за приключено организирано сметосъбиране в съответното населено място и същите да се представят в Общинска администрация – Пордим.

2. Закупените съдове за смет през 2021 г. са 241 бр. пластмасови кофи 120 л. и са на стойност 11 042,00 лв. /с ДДС/, предназначени за всички населени места в Община Пордим, както следва:

- град Пордим – 71 бр.

- село Одърне – 30 бр.

- село Каменец – 30 бр.

- село Згалево – 30 бр.

- село Вълчитрън – 30 бр.

- село Тотлебен – 28 бр.

3. През 2021 г. не е променян размера на Такса битови отпадъци, която собственици и наематели на жилищни и нежилищни имоти на територията на Община Пордим, заплащат за предоставяне на услугата сметосъбиране, сметоизвозване, депо и чистота. Като приходи от такса битови отпадъци от ФЛ са събрани 47 554,34 лв., а от ЮЛ – 223 331,57 лв.

Трансферът за такси по чл. 60 от ЗУО /Закона за управление на отпадъците/ - За извършване на дейности по обезвреждане на отпадъци чрез депониране, които всеки собственик на депо предоставя обезпечение, покриващо бъдещи разходи за закриване и следексплоатационни грижи на площадката на депото е в размер на 2 001,00 лв. и по чл. 64 от ЗУО /Закона за управление на отпадъците/

 - За обезвреждане на отпадъци на регионално или общинско депо за неопасни отпадъци и на депа за строителни отпадъци се правят отчисления в размер и по ред, определени с Наредбата по чл. 43, ал. 2 в размер на 62 391,00 лв., или общо Община Пордим е превела на Община Плевен 64 392,00 лв. /ново депо/. Община Пордим е изразходвала 50 250,00 лв. за поддържане на депото в гр. Плевен.

4. През 2021 г. почистването на териториите, предназначени за обществено ползване, се осъществяваше ежедневно от лица, назначени по:

 - Регионална програма за заетост на Област Плевен-2021

 - Мярка по чл.36 а от ЗНЗ;

 - Програма за обучение и заетост на продължително безработни лица“.

5. Продължава разделното събиране на отпадъци от опаковки в предоставените от „Екопак България” АД и разположени на територията на гр. Пордим, девет тройки цветни контейнери за стъкло, пластмаса и хартия.

6. В сила са договорите с „Екобултех” АД - за разделно събиране и оползотворяване на излязло от употреба електрическо и електронно оборудване, с „Екобулбатерии” АД - за разделно събиране и оползотворяване на отпадъци от дейностите по събиране, транспортиране, временно съхраняване, предварително третиране и оползотворяване на НУБА /негодни за употреба батерии и акумулатори/ и с „Автоекобул” АД – организация за оползотворяване на отпадъци от моторни превозни средства.

През 2021 г. Община Пордим сключи договор с Община Левски за разделно събиране и временно съхраняване на опасни битови отпадъци от домакиствата.

Услугата се извършва чрез мобилен събирателен пункт през месеците март, май и октомври, по утвърден график.

7. Смесените битови отпадъци от домакинствата и учрежденията на Община Пордим се извозват и депонират на Регионално депо край с. Буковлък. Депонираните количества битови отпадъци за 2021 г. са 843,4 тона. Честотата на извозване на съдовете за битови отпадъци в населените места е както следва:

- гр. Пордим – 1 път на две седмици и 10 камиона на месец (прогнозни количества);

- с. Каменец - 1 път на две седмици и 4 камиона на месец (прогнозни количества);

- с. Одърне - 1 път на две седмици и 4 камиона на месец (прогнозни количества);

- с. Борислав и с. Катерица – 1 път на месец и 1 камион на месец (прогнозни количества);

- с. Вълчитрън - 1 път на две седмици и 6 камиона на месец (прогнозни количества);

- с. Згалево - 1 път на две седмици и 4 камиона на месец (прогнозни количества);

- с. Тотлебен - 1 път на две седмици и 4 камиона на месец (прогнозни количества).

Съгласно Общинския план за дейностите към Програмата, през отчетния период са изпълнени следните дейности:

- Участие в регионално сдружение на общини за изграждане на регионална система за управление на отпадъците, състояща се от регионално депо и/или други съоръжения за третиране на отпадъците.

- Определяне на отделните съоръжения за третиране на отпадъци, структурата и развитието на регионалната система за управление на отпадъците.

- Осигуряване на съдове за събиране на битовите отпадъци – контейнери, кофи и други.

- Събиране на битовите отпадъци и транспортирането им до депата или други инсталации и съоръжения за оползотворяването и/или обезвреждането им.

- Почистване на уличните платна, площадите, алеите, парковите и другите територии от населените места, предназначени за обществено ползване.

- Организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на Общината.

- Актуализиране на нормативната уредба за прилагане на Закона за управление на отпадъците и Наредбата за управление на строителните отпадъци и за влагане на рециклирани строителни материали.

- Разделно събиране на битови отпадъци на територията на Общината най-малко за следните отпадъчни материали: хартия и картон, метали, пластмаси и стъкло.

- Актуализиране на общинската нормативна уредба.

- Организирането на дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т. ч. определя местата за разполагане на необходимите елементи на системите за разделно събиране и местата за предаване на масово разпространените отпадъци.

- Изпълнение на решенията на общото събрание на регионалните сдружения за управление на отпадъците на регионален принцип и съдействие за създаване на центрове за повторна употреба, поправка и подготовка за повторна употреба.

- Организирането на разделно събиране на опасните битови отпадъци извън обхвата на наредбите по чл. 13, ал. 1 от Закона за управление на отпадъците и предаването им за оползотворяване и/или обезвреждане.

- Почистването от отпадъци на общинските пътища в съответствие с чл. 12 от ЗУО/Закон за управление на отпадъците/ - почистване на отпадъци от пътя, земното платно, пътните съоръжения, обслужващите зони, крайпътните обслужващи комплекси, както и осигуряване на съдове за събиране на отпадъците и транспортирането им до съоръжения за тяхното третиране.

- Осигуряване на интернет достъп до общинската нормативна уредба, свързана с управлението на отпадъците – програма, наредби.

- Предотвратяването на изхвърлянето на отпадъци на неразрешени за това места и/или създаването на незаконни сметища и организиране на почистването – ежегодно през март Кмета на община Пордим информира кметовете на кметства и кметските наместници на с. Катерица и с. Борислав да извършат оглед на пътищата и речните легла, както и прилежащите им територии за наличие на замърсявания с отпадъци (локални сметища) и при установяване на нерегламентирани замърсявания с отпадъци (сметища) на речните легла и прилежащите им територии, да се организира своевременно почистване на замърсените терени, а през месец април се извършват планови проверки от РИОСВ – Плевен.

- Контролни дейности – извършване на проверки, съставяне на констативни протоколи, предписания, актове за установяване на нарушения, издаване на наказателни постановления.

- С констативен протокол обр. 15 от 01.09.2021 г. за установяване на годността за приемане на строежа и протокол 28.10.2021 г. по чл. 23 от ППЗОЗЗ и чл. 20 от Наредба №26 за РНТПСЗООХП от 28.10.2021 г. е приключен и приет етап „Техническа рекултивация“ на проект „Рекултивация на общинско сметище за битови отпадъци находящо се в землището на гр. Пордим в имот с №136038“ изпълняван съгласно АДБФП №Д-34-43/26.05.2020 г., регистриран в Информационна система за управление и наблюдение на средствата от ЕС в България 2020 (ИСУН 2020) с вх. №BG16M1OP002-2.010-0014-С01 за предоставяне на безвъзмездна финансова помощ по Оперативна програма „Околна среда 2014-2020 г.“, съфинансирана от Европейския фонд за регионално развитие на Европейския съюз.

- През 2021 г. Община Пордим закупи чрез финансов лизинг, нов неупотребяван специализиран автомобил с надстройка за обезпечаване дейностите на Община Пордим по сметосъбиране и сметоизвозване. Част от плащанията, на който ще бъдат извършени от отчисленията, които Община Пордим ежемесечно внася, съгласно изискванията на чл. 64 от ЗУО.

**II. ПРЕДЛОЖЕНИЯ ЗА ДОПЪЛВАНЕ НА ПРОГРАМАТА.**

Няма

ПРЕДСЕДАТЕЛ НА ОбС: ––––––––––––––––––––

/КАТЯ ДИМИТРОВА/